《中庭》
清代·谢重辉

绿阴不须期，日出临户牖。空翠侵衣襟，坐来遍左右。

夏屋匪我存，而况贵与富。但收十斛麦，易酒招亲旧。

礼失求诸野，无宁理笾豆。相逢争席罢，便谭桑麻茂。

依依情既真，留连惟卜昼。可怜世上人，斯乐谁能究。

作者简介：山东德州人，字千仞，号方山。官刑部郎中，引疾归。居官以清节著。博雅好古，工诗。有《杏村诗集》。